22.8.2022
SK
Úradný vestník Európskej únie
L 217/61
(58)
Útvary Komisie na stretnutí 10. apríla 2019 uvedenom v odôvodnení 8 tohto rozhodnutia Portugalsku pripomenuli procedurálny postup prebiehajúceho formálneho vyšetrovacieho konania a upozornili ho na záväzok vzájomnej spolupráce zo septembra 2017, ktorá zatiaľ nepriniesla plodné výsledky.
Okrem toho vyzvali Portugalsko, aby poskytlo chýbajúce informácie v súlade s bodom 64 rozhodnutia o začatí konania, vďaka čomu by útvary Komisie získali úplný súbor faktov/informácií o schéme ZFM.
(59)
Portugalsko listom z 24. apríla 2019 (71), v ktorom sa zaoberalo predbežným stanoviskom Komisie o neprimeranosti daňových kontrol (72), predložilo údaje týkajúce sa daňových kontrol príjemcov ZFM vykonaných v rokoch 2015 až 2018 (73) prostredníctvom daňových kontrol.
V dotknutom období sa začalo [300 – 600] daňových kontrol a [300 – 600] daňových kontrol bolo dokončených.
Vykázané daňové opravy predstavujú približne [100 – 250] miliónov EUR.
Portugalsko ďalej nahlásilo rozdiely týkajúce sa [100 – 300] daňových priznaní príjemcov ZFM.
Pokiaľ však ide o uzatvorené daňové kontroly v rámci schémy ZFM (režim III), poskytnuté informácie neumožnili určiť súvislosť medzi vykázanými daňovými kontrolami a opravami a dvomi problémami, v prípade ktorých sa začalo formálne vyšetrovacie konanie.
(60)
Navyše Portugalsko uznalo, že treba ďalej objasniť kritériá pre vytváranie/zachovanie pracovných miest s cieľom odstrániť všetky pochybnosti týkajúce sa ich výkladu, a to tak, že sa zabráni zneužívaniu predmetnej pomoci a že sa zavedú ďalšie záruky, aby zohľadňovanie pracovných miest prispievalo k sociálnemu a hospodárskemu rozvoju Madeiry (74).
V tejto súvislosti Portugalsko predložilo návrh nariadenia (projeto de despacho da Vice-Presidência do Governo Regional da Madeira), v ktorom sa objasňuje pojem „vytváranie pracovných miest“ v súlade s vymedzením pojmov v usmerneniach RAG 2007 (75).
(61)
V tejto súvislosti Portugalsko uznalo, že na to, aby sa zabránilo možnému zneužitiu, je nevyhnutné zaviesť legislatívne zmeny schémy ZFM.
Portugalsko okrem toho navrhlo súbor legislatívnych a regulačných opatrení a opatrení týkajúcich sa skúmania pre schému ZFM, v prípade ktorého požiadalo o súhlas Komisie prostredníctvom odporúčania, ktorým sa dotknutému členskému štátu navrhujú primerané opatrenia podľa článku 22 písm.
a) a b) nariadenia Rady (EÚ) 2015/1589 (76).
Prípadne Portugalsko navrhlo, aby sa tieto právne zmeny schválili prostredníctvom rozhodnutia Komisie (ďalej len „podmienečné rozhodnutie“) v súlade s článkom 9 ods.
4 nariadenia (EÚ) 2015/1589 (77).
(62)
Portugalsko v tejto súvislosti popri objasnení pojmu „vytváranie pracovných miest“ uvedeného v odôvodnení 60 tohto rozhodnutia navrhlo zmeny právneho základu schémy ZFM (78): i) vylúčenie spoločnosti SGPS (79); ii) poukázanie výnosu z dane z príjmov právnických osôb zo ZFM na ciele v oblasti zdravotnej starostlivosti a vzdelávania; iii) vytvorenie osobitného ustanovenia proti zneužívaniu pre schému ZFM v súlade so smernicou Rady (EÚ) 2016/1164 (80) o praktikách vyhýbania sa daňovým povinnostiam, ktoré majú priamy vplyv na fungovanie vnútorného trhu, pokiaľ ide o hybridný nesúlad s tretími krajinami, a iv) vymedzenie kritérií na identifikáciu významných daňovníkov v ZFM, ktorých daňová situácia si vyžaduje nepretržité monitorovanie zo strany úradu v slobodnom pásme (ďalej len „Gabinete da Zona Franca“) (81), ako doplnok k činnostiam daňových kontrol, ktoré sa majú vykonávať každý rok.
(71) List Portugalska z 24. apríla 2019 (2019/055874).
(72) Body 36, 44 a 45 rozhodnutia o začatí konania.
(73) Vykazovanie sa týkalo aj režimu IV, následníckej schémy ZFM (2015 – 2020), ktorú Portugalsko vykonáva od 1. januára 2015 podľa všeobecného nariadenia o skupinových výnimkách z roku 2014.
(74) List Portugalska z 24. apríla 2019, s. 4.
(75) Cieľom návrhu nariadenia je zabezpečiť, aby sa: i) práca na kratší pracovný čas zohľadňovala iba úmerne k počtu odpracovaných hodín (ekvivalent plného pracovného času); ii) zabezpečilo spojenie medzi pracovníkom a regiónom Madeira a iii) z vymedzenia pojmu vylúčilo vytváranie a zachovanie pracovných miest prostredníctvom dočasného zamestnania.
Na rozdiel od prvého znenia návrhu nariadenia predloženého 6. apríla 2018 sa aktuálne znenie vzťahuje aj na režim III („návrh nariadenia z roku 2018“ sa týkal len režimu IV).
(76) Nariadenie Rady (EÚ) 2015/1589 z 13. júla 2015 stanovujúce podrobné pravidlá na uplatňovanie článku 108 Zmluvy o fungovaní Európskej únie (Ú. v.
EÚ L 248, 24.9.2015, s. 9).
(77) List Portugalska z 24. apríla 2019, s. 3.
(78) Článok 36 zákona o daňových stimuloch sa týka otázok, ktoré patria do oblasti výhradnej legislatívnej právomoci národného parlamentu (t. j. oblasť daní a daňových zvýhodnení).
Pozri článok 165 ods.
1 písm.
i) ústavy Portugalska.
Portugalsko uznalo, že navrhované zmeny, ktorých cieľom je zavedenie „novej schémy“ pre ZFM, si vyžadujú ďalšie právne akty schválené národným parlamentom a nemôžu sa vykonávať iba prostredníctvom administratívnych opatrení.
Pozri list Portugalska z 24. apríla 2019, s. 4.
(79) Odôvodnenie 36 tohto rozhodnutia.
(80) Smernica Rady (EÚ) 2016/1164 z 12. júla 2016, ktorou sa stanovujú pravidlá proti praktikám vyhýbania sa daňovým povinnostiam, ktoré majú priamy vplyv na fungovanie vnútorného trhu (Ú. v.
EÚ L 193, 19.7.2016, s. 1).
(81) Vykonávacia vyhláška č. 14/2015/M z 19. augusta 2015.
Poslaním úradu je podľa článku 8 ods.
1 monitorovať a koordinovať činnosti vykonávané v ZFM.